Margrethe Vestager (RV), 2007-03-13:
Det er ikke, fordi SF er en del af globaliseringslovforslaget, men fordi SF finder, at der er rigtig mange konstruktive muligheder i forbindelse med den fælles målsætning om uddannelse til alle.
For Det Radikale Venstre har det været meget vigtigt i de ændringer, vi laver her, at have et meget fast fokus på vekseluddannelsesprincippet.
Jeg synes, det er helt afgørende, at man fortsat bygger på den meget sunde vekslen mellem at være i praktik i en virksomhed og få et teoretisk fagligt fundament på de forskellige erhvervsskoler og tekniske skoler såvel som handelsskoler.
Når det kommer til diskussionen af, hvordan det så bliver, synes vi, det er helt afgørende, at de her mange, mange muligheder bliver formidlet så klart, som det overhovedet kan lade sig gøre, for man kan med rette kritiseres for at skabe så mange muligheder, at det bliver så komplekst, at ingen elev eller kommende elev kan overskue, hvad det egentlig er, man kan, og hvad det er, man ikke kan, og der derfor bare på grund af kompleksiteten bliver et fravalg af erhvervsuddannelser, fordi det er svært at se, hvad der er den klare identitet.
En af de ting, som man godt kan overveje, når man har været igennem den forhandlingsproces og det store forarbejde, der er lavet, er, at det en gang imellem godt kan være lidt ærgerligt for erhvervsuddannelserne, at der er så tæt en partsopfølgning, fordi der bliver meget lidt plads til de politiske partier, til politiske holdninger, til det at gå ind med en politisk vinkel på erhvervsuddannelserne.
Det er jo sådan en lidt dobbelt følelse, fordi det samtidig er overordentlig hensigtsmæssigt, at parterne føler et stærkt og ægte ejerskab til uddannelserne, fordi det er forudsætningen for, at vi kan realisere vekseluddannelsesprincippet, og fordi det er forudsætningen for, at der er praktikpladser til rådighed.
Jeg håber, at vi i den fortsatte proces kan have gode diskussioner mellem de forskellige parter og Uddannelsesudvalget og de politiske partier.
Når det er vigtigt, er det jo, fordi det her ikke kun er noget, som parterne skal ordne; det er også noget, som der er meget store politiske forventninger til.
Det gælder jo bl.a. det, som jeg også spurgte til i en kort bemærkning, nemlig spørgsmålet om det, som vi her kalder for uddannelsesgaranti.
Det kommer til at betyde – samtidig med at man flytter optaget til begyndelsen på de forskellige fællesindgange – at man de facto får et indhold i den forstærkede uddannelsesgaranti, som siger: Hvis du kan komme ind, kan du gennemføre en uddannelse, men det er bestemt ikke sikkert, du kan komme ind.
Derfor er det jo vigtigt, hvad det er for nogle indgangsstrukturer, der laves, hvordan de forskellige uddannelser placeres i de forskellige indgange, men også hvad det er for nogle gærdehøjder, der bliver lavet rundtomkring.
For Det Radikale Venstre er det meget vigtigt, at de gærdehøjder afspejler realiteten i uddannelsen og det antal elever, der er brug for ikke kun på kort sigt, men også på længere sigt.
Der er rigtig mange gode ting i det her forslag, og mange af dem har skolerne allerede mulighed for at gøre på forhånd.
Noget af det, som vi også lægger stor vægt på fra radikal side, er, at de penge, der er sat af til at virkeliggøre de her forslag, bliver givet til skolerne som én sum.
Der er ikke noget med ansøgningspuljer, der er ikke noget med alenlange ting og sager, som der skal gøres rede for.
Man får pengene som én sum.
I forhold til denne sum skal man så forfølge de forskellige formål, som er lagt ned i forslaget; det være sig indsatsen mod frafald, flere praktikpladser, styrkelsen af kvaliteten i den skolepraktik, man har, muligheden for at lave individuelle erhvervsuddannelser osv. osv.
Det seneste, som jeg vil nævne, og som vi synes er meget vigtigt, ud over at der på den her også økonomiske måde bliver vist stor tillid til skolerne, er styrkelsen af læreruddannelsen og efteruddannelsen af lærerne.
Det gælder på erhvervsuddannelserne – tror jeg – som på alle andre uddannelser, at stærke, fagligt dygtige og engagerede lærere er kernen i den gode erhvervsuddannelse.
Det er det, der er med til ud over det fagsociale miljø eleverne imellem at give eleverne et ankerpunkt og en identitet i erhvervsuddannelserne, som jo med det her forslag bliver stadig mere individuelt tilrettelagt.
På den baggrund kan Det Radikale Venstre støtte forslaget.
Vi ser frem til at se det virkeliggjort, men vi ser også frem til at følge, hvordan de forskellige nye elementer bliver til virkelighed, og hvilke konsekvenser de har, gode såvel som onde.